Kotleba, Marian, poslanec NR SR (2021-09-22):
Vážený pán podpredseda, vážené kolegyne, vážení kolegovia, čím viac peňazí má súčasná vláda k dispozícii, tým horšie sa majú ľudia, čím väčší štátny dlh vláda vytvára, čím viac zadlžuje budúce generácie, tým menej peňazí dostávajú tí, ktorí ich potrebujú. My dnes prichádzame s návrhom, aby ľudia mohli rozhodovať o ďalších dvoch percentách zo svojich daní, aby ďalšie 2 % z ich daní nemohol úplne neúčelne, nezmyselne použiť štát reprezentovaný súčasnou nekompetentnou vládou, ale aby sami sa mohli rozhodnúť, komu tie ďalšie 2 % zo svojich daní dajú. Po schválení tohto nášho návrhu by si prilepšili všetci registrovaní prijímatelia dvoch percent, občianske združenia, športové kluby, kultúrne rôzne združenia, ochranárske rôzne spolky, jednoducho všetci, ktorí dnes môžu prijímať 2 %, by mohli prijímať dvakrát 2 % z daní. Zmena, ktorá by bola pozitívna pre všetkých, pretože z pohľadu štátu tých 37 mil. je naozaj smeť, ale z pohľadu združení, z pohľadu aktivistov, z pohľadu ľudí, ktorí sú zvyknutí robiť s málom, je to veľký peniaz, ktorý môže naozaj pomôcť veľmi intenzívne zlepšiť ich prácu, ich podmienky, ich výsledky. Okrem toho by sa zákonným prijímateľom dvoch percent z dane fyzických osôb stali jednotlivé farnosti. Prečo sme prišli s týmto nápadom? Jednoducho preto, lebo mnohí sme veriacimi kresťanmi, stretávame sa s duchovnými a mnohí duchovní veľmi jasne hovorili o tom, že mnohí biskupi sa úplne podriadili vládnej politike a namiesto toho, aby sledovali a hlásali učenie evanjelia a učenie cirkvi, tak začali hlásať opatrenia vlády a spolu s týmito opatreniami zatvárať kostoly. Ani komunisti nezatvorili kostoly, ale získavali si duchovných cez združenie Pacem in terris, aby tak mohli pokútnymi cestičkami presadzovať svoje záujmy. Dnes situácia zašla ešte ďalej, mnohí duchovní, mnohí predstavení, mnohí biskupi si osvojili rétoriku vlády, túto prenášali do kostolov, kde sa podieľali na zatváraní týchto kostolov, a dopadlo to tak, že pri návšteve pápeža sa niektorí biskupi, ktorí boli plne zaočkovaní, nakazili vírusom COVID-19. Aj táto situácia ukázala, že aké nezmyselné je, keď sa cirkev podriaďuje súčasným vládnym opatreniam, keď cirkev namiesto toho, aby hlásala evanjelium, aby v prípade potreby bola odhodlaná ísť aj do konfliktu s mocnými tohto štátu, tak namiesto toho servilne slúži ich predstavám. Preto sme prišli s mechanizmom, ktorý umožní, aby veriaci, ktorí si vážia prácu svojich kňazov, farárov, duchovných, aby mohli priamo týmto farnostiam poskytnúť 2 % zo svojich daní, aby kňazi, ktorí majú v dnešnej dobe odvahu hlásať pravdu o opatreniach, ktorí majú odvahu hovoriť o tom, že nemôže svetská moc obmedzovať vierovyznanie, nemôže zatvárať kostoly, nemôže rušiť sväté omše, aby títo kňazi cítili podporu od svojich veriacich v tom, že veriaci im budú môcť priamo dať 2 % zo svojich daní a tým aspoň čiastočne sa títo odvážni farári, odvážni kňazi a odvážne celé farské spoločenstvá stali nezávislými od vládnej štátnej svetskej moci. Ak by táto naša zmena, ak by tento náš návrh bol prijatý, pomohli by si naozaj všetci. Pomohli by si spomínané farnosti, pomohli by si športové kluby, pomohol by si sektor aktivistov, pomohla by si kultúra, pomohli by si jednoducho všetci tí, ktorí dnes ako výraznú časť svojich príjmov pociťujú alebo aj reálne majú práve tie 2 % z dane fyzických a právnických osôb. To znamená, tento návrh je víťazstvom v podstate pre všetkých prijímateľov. Nikoho by nepoškodil, nikoho by nediskriminoval. V paragrafovom znení sme veľmi dôsledne mysleli na všetky registrované cirkvi a tak by si každá z nich pomohla. To, do akej miery by si pomohla, závisí od toho, ako veľmi by jednotliví veriaci boli odhodlaní a ochotní tie 2 % svojej farnosti poskytnúť. Zároveň by neprišiel nikto skrátka, pretože ak nejaký veriaci človek doteraz 2 % zo svojich daní dával napríklad športovému klubu alebo občianskemu združeniu, tak tieto 2 % by stále mohol pre ten športový klub alebo občianske združenie zachovať, ale navyše ďalšie 2 % by mohol poukázať farnosti. A tí, ktorí veriaci nie sú, by tieto ďalšie 2 % mohli poukázať ďalšiemu športovému klubu alebo inej organizácii, ktorá by bola prijímateľom 2 % z daní fyzických osôb. Takže veľmi výhodné nastavenie, veľmi, povedal by som, veľmi prínosná novela, ktorá rozširuje tieto možnosti. A zároveň, zároveň o túto sumu, ktorá by bola pripísaná cez 2 % týmto prijímateľom, by sme ukrátili možnosť štátu neefektívne a nehospodárne nakladať s týmito peniazmi. Takže, priatelia, kolegovia, kolegyne, poprosím vás o podporu v prospech všetkých tých občianskych združení, všetkých tých ľudí, ktorí za drobné peniaze robia veľkú prácu pre svojich spoluobčanov, aby mali ešte o ďalšie 2 % na tú svoju prácu viac a aby sme tými 2 % posilnili aj slobodu vierovyznania a slobodu cirkvi. Ďakujem pekne.